google/wiki40b huggingface dataset:
Filipso kreivė

Filipso kreivė (angl. Phillips curve) – kreivė, kuri parodo koreliaciją tarp infliacijos ir bedarbystės.
Pirmą kartą kreivė buvo publikuota Naujosios Zelandijos kilmės ekonomisto, dėsčiusio Anglijoje 1960 metais Albano W. Phillipso ir analizavo 1858 m. -1958 m. Jungtinėje Karalystėje buvusią bedarbystę ir infliaciją. Tame periode visados buvo taip, kad kuo buvo didesnė infliacija, tuo buvo mažesnė bedarbystė.
XX a. 60–70 – aisiais metais daug ekonomistų laikė, kad infliacija ir bedarbystė nėra tarpusavyje surišta. Tais laikais valstybės stengėsi sumažinti ir net visai panaikinti infliaciją.
70 – aisiais metais dėl išaugusių naftos kainų buvo aukšta infliacija, taip pat ir bedarbystė. Toks reiškinys ekonomistų buvo pavadintas stagfliacija.
Paskutinius 25 metus bedarbystė ir infliacija turėjo tendencijas augti, todėl Filipso kreivė pasiteisindavo tik atskirais atvejais, nes bedarbystei darė įtaką daugiau kitų veiksnių. Dabar jau aišku, kad bedarbystė ir infliacija neturi atvirkštinės koreliacijos, o Filipso kreivė galioja tik atskirais atvejais.
Infliacijos ir bedarbystės koreliacija nėra labai vertinama. Yra daugiau kitų teorijų aiškinančių infliacijos ir bedarbystės santykį – racionalaus pasirinkimo teorija ir NAIRU (angl. non - accelerating inflation rate of unemployment).
Majų kalnai

Majų kalnai (isp. Montañas Mayas) – kalnagūbris Belize ir šiaurės rytų Gvatemaloje, tarp Peteno baseino vakaruose ir Karibų jūros pakrantės žemumos vakaruose. Šiaurėje ir pietuose stačiai leidžiasi į lygumas. Vakaruose palaipsniui pereina į Vakos plynaukštę. Masyvo ilgis 115 km. Aukščiausios viršūnės: Doilz Delaitas (1124 m) ir Viktorijos kalnas (1122 m). Susidarė mezozojaus laikotarpiu. Išplitę karstiniai reiškiniai.
Kalnai pavadinti majų vardu dėl už jų stovėjusių majų miestų. Kalnuose rasti šių majų miestų griuvėsiai: Lubaantunas, Nim Li Punitas, Kahal Pečas. Majų kalnuose Belize įkurta Kokskombo baseino laukinės gamtos draustinis.
Vlatko Lozanoski

2013 m. Eurovizijos dainų konkursas

2012 m. gruodžio 28 d. Makedonijos radijas ir televizija (MRT) paskelbė, kad Lozanoski kartu su Esma Redžepova atstovaus Makedonijai 2013 m. Eurovizijos dainų konkurse, kuris vyko Malmėje, Švedijoje, su daina „Pred da se razdeni“. Atstovams nepavyko įveikti pusfinalio barjero, užėmė 16 vietą su 28 taškais.
Arvydas Mačiulis

Biografija

1970 m. baigė Vilniaus elektromechanikos technikumą, technikas elektrikas, 1976 m. baigė Vilniaus universitetą ekonomistas.
Ūkininkas, 2007 m. UAB „Demarkas“ komercijos direktorius.
1995 m. Lietuvos valstiečių partijos, Lietuvos valstiečių liaudininkų sąjungos narys. 1990–1995 m. Anykščių rajono tarybos deputatas, 1995–1997 m., 1997–2000 m., 2000–2003 m., 2003–2007 m., 2007–2011 m. ir nuo 2011 m. Anykščių rajono savivaldybės tarybos narys.  2004–2007 m. Anykščių rajono mero patarėjas. 2007–2011 m. Tarybos kaimo reikalų komiteto pirmininkas.
Kaimo turizmo asociacijos narys. 2004 m. Anykščių rajono vietos veiklos grupės steigėjas, Anykščių kredito unijos stebėtojų tarybos pirmininkas.
Sutuoktinė Bronė, vaikai Irmantas, Aurelijus.
Juozapas Radziukynas

Juozapas Radziukynas (1844 m. gegužės 24 d. Sutros kaime, dab. Seirijų senūnijoje, Lazdijų rajone – 1925 m. birželio 9 d. Suvalkuose, dab. Palenkės vaivadijoje, Lenkija) – mokytojas ir kraštotyrininkas, 1863 m. sukilimo dalyvis, Lietuvių mokslo draugijos narys, knygnešių rėmėjas.

Biografija

Baigęs Suvalkų gimnaziją, studijavo Varšuvos universiteto Istorijos – filologijos fakultete. Po baigimo, nuo 1871 m. mokytojavo įvairiose Varšuvos mokyklose – dėstė graikų, lotynų ir lenkų kalbas. Įsitraukė į tautinį išsivadavimo judėjimą, dalyvavo 1888 m. Varšuvos lietuvių studentų pasitarime. Kurį laiką buvo artimas varpininkams, bendradarbiavo jų leidžiamuose laikraščiuose „Varpas“ ir „Ūkininkas“. Brolis Motiejus Radziukynas buvo kunigas ir knygnešys.
Atostogų metu keliavo po gimtąją Suvalkiją, tyrinėjo jos piliakalnius. 1911 m. J. Radziukynas apsigyveno Kaune, nuo 1913 m. dėstė lotynų kalbą privačioje Kauno progimnazijoje. Bendradarbiavo M. Davainio-Silvestraičio redaguojamame žurnale „Litwa“, rinko medžiagą lietuvių – lenkų žodynui. Prasidėjęs Pirmas pasaulinis karas nubloškė Radziukyną į Rusiją, į Voronežą. 1921 m. jis grįžo į Suvalkus, kur galėjo gauti mokytojo pensiją.
Juozapo Radziukyno darbai istorijos ir archeologijos, etnografijos ir mitologijos bei pedagogikos srityse iki šiol išliko aktualūs, nors ir neretai kritikuojami dėl tikslumo ir nuoseklumo stokos.
Adero kyšulys

Adero kyšulys (angl. Cape Adare) – pusiasalis ir kyšulys Rytų Antarktidos Viktorijos Žemėje. Skiria Roso jūrą nuo Pietų vandenyno platybių. Iš žemyno pusės remiasi į Admiraliteto kalnus. Adero kyšulys buvo viena pirmųjų Antarkties tyrinėjimo vietų.
Kyšulį 1841 m. atrado Džeimso Roso ekspedicija. Rosas kyšulį pavadino savo draugo Adero Viskonto miesto (Adero Airijoje) garbei. 1895 m. norvegų tyrinėtojai Henryk Bull ir Carstens Borchgrevink kyšulyje atliko geologinius tyrimus. 1899 m. Boršgrevnikas vėl grįžo į kyšulį ir čia įrengė pirmąsias dvi trobeles Antarktidoje. Kartu su kitais ekspedicijos dalyviais Boršgrevnikas čia peržiemojo ir išvyko 1900 m. sausį. Roberto Skoto ekspedicija 1911 m. ir 1912 m. žiemojo Adero kyšulyje.
Adero kyšulyje gyvena didelės Adelės pingvinų kolonijos.
Andžejus Artūras Zamoiskis

Biografija

Gimė 1800 m. Stanislovo Kostkos Zamoiskio ir Sofijos Čartoriskos šeimoje.
1842 m. įkūrė žemės ūkio metraštį „Rocznik Gospodarstwa Krajowego“.
1848 m. įkūrė laivininkystės kompaniją.
1857 m. kūrė žemės ūkio bendrovę „Towarzystwo Rolnicze“. Savo veiklos pirmaisiais metais žemės ūkio bendrovė užsiėmė beveik išimtinai agronomija, konkursais ir pan. Per kelerius metus bendrovė išaugo iki kelių tūkstančių žmonių. Bendrovė įgijo ne tik ekonominę, bet ir politinę reikšmę. Tačiau 1861 m. balandžio 6 d. dėl visuomenės padidėjusio radikalumo bendrovė buvo panaikinta.
Andžejus Zamoiskis buvo iškviestas į Peterburgą, kur imperatorius Aleksandras II paprašė jo laikinai išvažiuoti į užsienį.
1863 m. rugsėjo 19 d., sukilimo metu, iš Zamoiskiui priklausiusio namo langų buvo užmėtyta bombomis ir apšaudyta karieta, kurioje važiavo Lenkijos kunigaikštystės vietininkas, grafas Fiodoras Fiodorovičius Bergas su adjutantu Viktoru fon Valiu. Rimtai niekas nenukentėjo – buvo kontūzinti Viktoras fon Valis ir keletas konvojaus kazokų, grafui peršovė tik lietpalčio apykaklę. Zamoiskio rūmai buvo konfiskuoti, nors pats grafas vargu ar dalyvavo pasikėsinime, nes namas buvo nuomojamas daugeliui gyventojų, o jo paties nebuvo Lenkijoje.
Gyveno Paryžiuje ir Drezdene.
Raktų Rūmai

Raktų Rūmai (angl. House of Keys; men. Kiare as Feed) – tiesiogiai renkami žemesnieji Tinvaldo (Meno salos parlamento) rūmai. Aukštesnieji rūmai yra Įstatymų Leidžiamoji Taryba (angl. Legislative Council).

Istorija

Šie rūmai pirmąkart žinomuose dokumentuose paminėti 1417 m. Šiame anglų mokslininko lotyniškai parašytame dokumente minimi lot. Claves Mann ('Meno Raktai') ir lot. Claves Legis (Įstatymo Raktai).
Pavadinimo kilmė diskutuojama. Spėjama, kad angl. key 'raktas' gautas iškraipius sen. skand. kjósa 'rinktinis, išrinktas'. Įtikimesnis yra paaiškinimas, kad iškraipytas buvo men. kiare as feed 'keturi ir dvidešimt'), nes šiuos rūmus sudarė visada 24 nariai. Šios institucijos menietiškas pavadinimas išliko men. Yn Chiare as Feed 'Keturi ir dvidešimt').
Kuzneckas

Istorija

Miestas įkurtas 1699 m., dabartinį vardą įgijo 1780 m. 1874 m. miestą pasiekė geležinkelis. XIX a. pabaigoje mieste gyveno maždaug 17 000 gyventojų. 1939 m. miestas tapo naujai sukurtos Penzos srities dalimi.
Kazys Algimantas Lisauskas

Biografija

1938 m. baigė Kruonio pradžios mokyklą, 1944 m. – Kaišiadorių gimnaziją. Mokydamasis gimnazijoje, 1943 m. įsijungė į pasipriešinimo kovą prieš okupantus, buvo Lietuvos laisvės kovotojų sąjungos narys, dalyvavo leidžiant pogrindinį laikraštėlį „Laisvei bundant“.
1944 m. baigė gimnaziją ir įstojo į Marijampolės vietinės rinktinės karo mokyklą. Kai vokiečiai ją likvidavo, grįžo į tėviškę. Buvo priimtas į Lietuvos laisvės armiją ir toliau dirbo pogrindyje. 1944 m. rudenį įstojo į Vytauto Didžiojo universiteto Istorijos ir filologijos fakultetą. 1947 m., šantažuojamas KGB, paliko studijas ir darbą, pasitraukė pas Didžiosios Kovos apygardos partizanus. 1948 m. buvo areštuotas ir nuteistas mirties bausme, kurios tuo metu nevykdė ir pakeitė 25 m. lagerio Kolymoje. Į Lietuvą grįžo 1958 m. Gyveno Lentvaryje, Grigiškėse, dirbo Vilniaus gamyklose ekonomistu. 1970 m. baigė Vilniaus finansų ir kredito technikumą. 1976 m. – Vilniaus universiteto Filologijos fakultetą.
Prasidėjus Sąjūdžiui organizavo rėmimo grupę „Plastos“ gamykloje (Vilnius), buvo I ir III Sąjūdžio seimo narys, Trakų rajono Sąjūdžio tarybos atsakingasis sekretorius. Paskutiniais metais buvo Nepriklausomybės partijos pirmininko pavaduotojas, laikraščio „Kovo 11“ redaktorius. Išrinktas Trakų rajono savivaldybės tarybos nariu. Atkurtos Lietuvos laisvės kovų sąjūdžio Didžiosios Kovos apygardos vadas (1998–1999). Vyčio Kryžiaus ordino kavalierius (suteiktas po mirties, 1999 m.). 2006 m. Vilniuje išleista A. Lisausko knyga „Iš pragaro angos“ su jo prisiminimais, paskelbtais straipsniais, kalbų tekstais.
Raymond Chandler

Biografija

Ankstyvoje vaikystėje su šeima atvyko į Angliją. Baigęs vidurinę mokyklą studijavo koledže, tęsė mokslus Prancūzijoje ir Vokietijoje. 1907 m. gavo Didžiosios Britanijos pilietybę. 1912 m. sugrįžo į JAV, vėliau tarnavo Kanados kariuomenėje, kurį laiką gyveno Prancūzijoje. 1924 m. vedė. Įsikūręs Los Andžele, dirbo naftos kompanijoje „Dabney Oil Syndicate“, 1932 m. dėl alkoholizmo paliko įmonę. 1954 m. mirė jo žmona, po metų mėgino nusižudyti. Mirė nuo plaučių uždegimo.

Kūryba

Pirmą apsakymą Blackmailers Dont Shoot išspausdino 1933 m. pulp žurnale Black Mask, o per kitus 5 metus parašė dar 17 apsakymų. Pirmą romaną The Big Sleep išleido 1939 m., paskutinį – Playback 1958 m.
Visas Raimondo Čandlerio kūrybinis palikimas – 24 apsakymai ir 7 romanai, kuriuose jis vaizduoja realią tikrovę, pateikdamas skaitytojui įstatymo skirtumą, parodydamas individo ir visuomenės santykius.
Tailando politinė sistema

Tailando politinė sistema - konstitucinė monarchija. Aktyviąją rinkimų teisę turi 20 metų sulaukę piliečiai.

Karalius

Valstybės vadovas - karalius (faktiškai nuo 1946 m., karūnuotas 1950 m. Pumidonas Aduljadetas). Prie karaliaus yra Slaptoji taryba, kurią sudaro iki 14 narių. 
Karalius Pumiponas Aduljatas, gimė 1927 m. gruodžio 5 d. (paskelbta nacionaline švente), antrasis princo Songklos Mahidolo sūnus, 1950 m. vedė karalienę Sirikitą. Atstovauja Čakrio dinastijai, vadinasi Rama IX (Rama dinastija tęsiasi nuo 1782 m.). Sosto įpėdinis sūnus Vadžiralonkornas, gimęs 1952 m., karaliumi tapo po tėvo mirties 2016 m.

Vykdomoji valdžia

Šalies vykdomąją valdžią sudaro Ministrų Taryba, kurią kontroliuoja Ministras pirmininkas, kurio kandidatūrą, pasiūlius Tailando Karaliui, išrenka Nacionalinis susirinkimas.

Ministras pirmininkas

Anksčiau premjerais dažniausiai būdavo kariškiai, įvykdę karinį perversmą arba jų statytiniai. Dabar premjeru tampa demokratiškai išrinktas, bei abejų parlamentų patvirtintas asmuo.

Įstatymų leidžiamoji valdžia

Įstatymus leidžia karalius ir parlamentas - Nacionalinis įstatymų leidimo susirinkimas, susidedantis iš Senato (270 senatoriai, skiriami karaliaus 6 metams) ir Atstovų rūmų (360 deputatas, gyventojų renkamas 4 metams). Senato sudėtis kas 2 metai trečdaliu pakeičiama.
Blogas leitenantas

Turinys

Pagrindinis filmo herojus policijos leitenantas – blogiausių įmanomų savybių rinkinys. Jis nuolatos girtas, vartoja narkotikus, ima duokles iš nusikaltėlių, dangsto prostitutes, dalyvauja lažybose ir, pasitaikius progai, nevengia pasisavinti iš vagišių atimtą grobį. Žmogus, kuriam niekas nerūpi, tik ši diena, paskiriamas tirti vienuolės išprievartavimo bylą. Į viską reaguojantis skeptiškai, leitenantas nesupranta, kodėl ši nenori duoti parodymų ir tvirtina jau atleidusi nusikaltėliams, tačiau kuo toliau, tuo labiau jį patį pradeda kankinti sąžinė už savo paties poelgius...
Carlos Menem

Biografija

Gimė musulmonų imigrantų iš Sirijos Saúl Menem ir Mohibe Akil šeimoje Aniljako miestelyje. Kordobos universitete įgijo teisininko speciaybę ir tapo aktyviu Chuano Perono remėju. 1957 m. suimtas už smurto akcijos prieš diktatorių Pedro Eugenio Aramburu rėmimą.
Nepaisant to, kad buvo katalikas, palaikė gerus santykius su musulmonais. 1964 m. keliavo po Siriją, kur susipažino su Zulema Fátima Yoma ir ją vedė 1966 m. Menemas taip pat buvo sirų – libaniečių La Riochoje asociacijos prezidentu.
Su Zulema Yoma išsiskyrė 1991 m., todėl šalies pirmosios damos pareigas atliko jo dukra Zulema María Eva Menem. 2001 m. vedė Čilės modelį Cecilia Bolocco (Mis Visata 1987), kuri už Menemą jaunesnė 35 metais.

Politinė karjera

1973 m. Menemas tapo La Riochos provincijos gubernatoriumi. Tačiau 1976 m. nuvertus peronistų valdžią buvo įkalintas karinės chuntos iki 1981 m. 1983 m. žlugus kariniam režimui, Menemas vėl tapo gubernatoriumi.
1989 m. remiamas darbininkų klasės Karlosas Menemas išrinktas Argentinos prezidentu. Tuo metu jau buvo įsibėgėjusi ekonominė krizė (hiperinfliacija ir nuosmukis). Finansų ministras Domingo Cavallo ėmėsi reformų, kurių metu Argentinos pesas buvo susietas su JAV doleriu, pradėta komunalinių įstaigų privatizacija, padidėjo užsienio investicijos, sumažinusios infliaciją. Tačiau išaugo nedarbas. Menemo valdymo metu Argentinos ekonomika ėmė lyderiauti visoje Lotynų Amerikoje. Tačiau dolerio kursui pakilus ir pasaulyje prasidėjus ekonominėms krizėms, šalies ekonomika išgyveno sunkų laikotarpį.
Menemo valdymas pagarsėjo korupcijos suvešėjimu. Jis buvo kritikuojamas už prastą šalies saugumą po 1992 m. Izraelio ambasados ir 1994 m. žydų bendrijos sprogdinimų. Taip pat didelės kritiko susilaukė 1976–1983 m. karinės chuntos vadovų (Jorge Rafael Videla, Emilio Massera, Leopoldo Galtieri) atleidimas nuo atsakomybės. Be to, daugeliui nepatiko pernelyg kairiosios prezidento pažiūros. Menemas atnaujino santykius su Jungtine Karalyste, kurie buvo nutraukti Folklandų karo metu. 1994 m. Menemas pakeitė konstituciją taip, kad galėtų dalyvauti ir kituose prezidento rinkimuose 1995 m. (kuriuose buvo perrinktas).
1999 m. jis nesėkmingai siekė trečiosios kadencijos. 2003 m. vėl dayvavo prezidento rinkimuose ir pirmajame surinko daugiausiai iš visų (25 %) balsų, tačiau antrajame rinkimų rate daug didesnę paramą gavo jo konkurentas Nestoras Kiršneris ir Menemas nesulaukęs galutinių rezultatų iš rinkimų pasitraukė. Jis taip pat ne kartą įsivėlė į korupcijos skandalus, jam buvo paskirtas namų areštas. Menemas emigravo į Čilę, bet vėliau grįžo. Nepaisant to, Menemas išliko aktyvus politiniame gyvenime. 2007 m. nesėkmingai kandidatavo La Riochos provincijos gubernatoriaus rinkimuose. 2013 m. nuteistas 7 metams kalėjimo už ginklų kontrabandą į Ekvadorą ir Kroatiją.
Keturtaškis blizgiavabalis

Biologija

Blizgiavabalis 4,5–8 mm dydžio, juodos ar tamsiai rudos spalvos su vario blizgesiu. Antsparniai ir priešnugarėlė grūdėti. Priešnugarėlė beveik stačiakampė, joje yra keturi įdubimai (nuo šių taškų ir kilęs pavadinimas). Vabalai skraido balandžio–rugsėjo mėn., maitinasi žydinčių astrinių augalų žiedadulkėmis. Pirmenybę teikia baltoms ir geltonoms gėlėms, kuriose dauguma vabalų ir poruojasi.
Lervos gyvena po nusilpusių ar negyvų spygliuočių medžių žieve, graužia medieną, dažniausiai eglių (Picea), kėnių (Abies), kadagių (Juniperus), maumedžių (Larix) ir pušų (Pinus). Išgraužiami ilgi vingiuoti takai, prikimšti smulkių išgraužų. Lėliukės vystosi išgraužtose ertmėse – lopšeliuose. Generacijos trukmė – dveji metai.
Meidumas

Meidumo piramidė

Meidumo piramidė (arba kitaip vadinama Sugriuvusiąja piramide) tikriausiai buvo pradėta statyti faraono Hunio laikais ir baigta faraono Sneferu (apie 2613−2589 m. pr. m. e.). Piramidė buvo pastatyta laiptuota su septyniomis pakopomis ir vėliau praplėsta iki 8 pakopų piramidės, kurios kvadratinio pagrindo kraštinės ilgis buvo 120,75 m, aukštis − 85 m. Įėjimas į piramidę yra iš šiaurinės pusės 16 m aukštyje ir veda žemyn į piramidės pagrindo lygyje esančią laidojimo patalpą. Ši patalpa yra seniausia žinoma su konsolinėmis lubomis. Šešioliktaisiais ar septynioliktaisiais Sneferu valdymo metais piramidė buvo padengta išoriniu akmenų sluoksniu, kuris išlygino sienas, ir piramidė tapo pirmąja tikrąja piramide Egipto istorijoje. Jos pagrindo kraštinės ilgis buvo 144,25 m aukštis siekė 92 m ir sienų posvyrio kampas 51°51'. Ši piramidė jau turėjo būdingus piramidės komplekso elementus: slėnio šventyklą, pakeltą kelią ir sieną aplink piramidę. Piramidės kiemo rytinėje pusėje buvo kulto vieta, šiaurinėje ir pietinėje pusėse rastos dviejų mažų piramidžių-palydovių liekanos.
Nėra aišku, kaip ir kada sugriuvo piramidė. Anksčiau buvo tikima, kad piramidė sugriuvo dar jos statybų metu, todėl Sneferu organizavo naujų piramidžių, Lenktosios ir Raudonosios, statybas Dahšūre. Buvo tikima, kad Lenktosios piramidės sienų polinkio kampo pakeitimas buvo iššauktas Meidumo piramidės griūties. Archeologiniai radiniai rodo, kad šalia Meidumo piramidės yra didelis 4-os dinastijos vėlesnis nekropolis, kuris tikriausiai nebūtų buvęs statomas šalia sugriuvusios piramidės. Piramidės kulto vietoje ir kelyje rasti užrašai su Sneferu vardu, tačiau jie yra iš Naujosios Egipto karalystės laikų, kas daro tikėtina versiją, kad piramidė sugriuvo ne anksčiau. Tikėtina, kad sienos galėjo sugriūti pradėjus akmenų vagims jas ardyti piramidės apačioje arba galbūt dėl pagrindo poslinkio. Dėl to, kad ankstesnės laiptuotosios piramidės sienos buvo labai stačios, išorės sluoksnio akmenys laikėsi vienas ant kito ir jų griūtis turėjo būti panaši į akmenų laviną. Griūdamas išorinis sluoksnis nusitempė ir laiptuotosios piramidės akmenis. Šiuo metu Meidumo piramidė panaši į bokštą, kurio aukštis siekia 65 metrus.

Mastabos

Šalia Meidumo piramidės yra keletas svarbių 4-os dinastijos mastabų. Didžiausia yra mastaba Nr. 17, kurios matmenys 52x105 metro. Princo Nefermaat ir jo žmonos Atet mastaboje rastas pagarsėjęs sienų tapybos fragmentas, vaizduojantis žąsis. Kitoje mastaboje 1871 m. Ogiustas Marjetas rado princo Rahotepo ir princesės Nofret skulptūras, kurios laikomos egiptietiško meno šedevru. 1891 m. vietovę tyrė Flindersas Pytris.
Energetikos teisė

Energetikos teisė – energijos ūkio (energetikos) teisė, ūkinės teisės šaka; visuma teisės normų, reguliuojančių visuomeninius santykius energetikos srityje. Energetikos teisė reguliuoja energetikos veiklą, energetikos plėtojimo ir valdymo pagrindus, efektyvų energijos ir energijos išteklių vartojimą, nustato atskirų energetikos sektorių veiklos ir energetikos įmonių bei vartotojų santykių ypatumus.

Teisės šaltiniai

Energetikos teisės šaltiniai pagal teisės normų priėmimo, galiojimo lygmenį gali būti nacionaliniai, tarptautiniai, viršnacionaliai (pvz., norminiai teisės aktai). Pagal rūšis – įstatymai, tarptautinės sutartys, teismų sprendimai, teisės mokslo doktrina ir kiti. TSRS ir posovietinės erdvės valstybės nacionaliniai įstatymai yra kodifikuoti teisės aktai. Lietuvos transporto teisės šaltiniai – Kelių transporto kodeksas, Vidaus vandenų transporto kodeksas, Geležinkelių transporto kodeksas.
Šenandoa (filmas)

Turinys

Virdžinijoje, Šenandoa mieste, gyvena našlys fermeris Čarlis Andersonas kartu su 6 sūnumis ir dukra. Nors visai greta vyksta mūšiai tarp Konfederacijos ir Šiaurės kariuomenių, Andersonas neleidžia savo sūnums veltis į konfliktą, kartodamas, kad tai ne jų karas. Vis dėlto iki galo likti nuošalyje nepavyksta, nes jauniausias Andersono sūnus per klaidą palaikomas kareiviu, suimamas jankių ir įkalinamas su kitais belaisviais. Andersonas su savo sūnumis priverstas imti į rankas ginklą ir ieškoti jaunėlio…
Venclovas Agripa

Biografija

1545–1552 m. studijavo Leipcigo, Krokuvos, Vitenbergo universitetuose. Nuo 1563 m. LDK sekretorius, nuo 1566 m. Livonijos lauko raštininkas, nuo 1575 m. LDK raštininkas, nuo 1586 m. Minsko, nuo 1590 m. Smolensko pilininkas.

Kūryba

Parašė 1553 m. Vitenberge išleistą Oratio funebris de illustrissimi principis et domini, domini Iohannis Radzivili Oliciae et Nesvisii ducis, vita et morte („Gedulinga kalba apie šviesiausiojo didiko ir pono Jono Radvilos, Olykos ir Nesvyžiaus kunigaikščio, gyvenimą ir mirtį“), į lenkų k. išvertė 1588 Vilniuje pasirodžiusį J. Brenco pamokslų rinkinį Ewanielia od Jana swiętego Apostoła y Ewanielisty napisana („Šventojo Jono, Apaštalo ir Evangelininko, parašytoji Evangelija“). Spėjama Agripą esant kai kurių XVI a. II pusėje Vilniuje išėjusių anoniminių kūrinių autoriumi.
Reikšmingiausias Venclovo Agripos veikalas – Gedulinga kalba, kurioje vaizduojamas idealus žmogus – Radvila, iškeliamas jo dievobaimingumas ir patriotizmas, išsilavinimas ir dorybingumas, pabrėžiama mokslų ir menų svarba žmogui ugdyti, aukštinama LDK galybė ir istorija, papasakota savita lietuvių kilmės iš romėnų legenda. Gedulinga kalba laikytina pirmuoju išspausdintu lietuvio parašytu grožinės literatūros kūriniu. Joje pastebimos sąsajos su Mikalojaus Daukšos „Postilės“ (1599 m.) mintimis: „Juk jis gimė garsiausioje lietuvių tautoje, apie kurią kai kurie žmonės šiuose kraštuose, netoli nuo savo gimtųjų lizdų nukeliavę, turi kitokią nuomonę, tačiau aš galiu tvirtinti, kad ši tauta ir klimato švelnumu, ir žemės derlingumu, ir būtinų gėrybių gausumu, ir žmonių papročiais, talentais, dorybėmis nenusileidžia jokiai Europos tautai” (vertė R. Dambrauskaitė).
Alfa (projektas)

Projektas „Alfa“ buvo James Randi, Steve Shaw ir Mike Edwards paruošta klastotė. Shaw ir Edwards, du jauni iliuzionistai, apsimetinėjo turį paranormalių psichinių galių ir sugebėjo ketverius metus (iš viso – daugiau nei 160 valandų eksperimentų) apgaudinėti juos tyrusius mokslininkus.
Alfos projektas truko nuo 1979 iki 1983 metų. Vėliau jis buvo paviešintas.